钦定古今图书集成/明伦汇编/官常典/第353卷 > 严德珉
## 钦定古今图书集成/明伦汇编/官常典/第353卷 > 严德珉

按《明外史杨靖传》：明初士大夫以功名终者少。吴人
严德珉，由御史擢左佥都御史，以疾求归。帝怒，谪戍
南丹，黥其面，遇赦放还，布衣徒步，自齿齐民，宣德中
犹存。尝殴悍军，军讼之御史，德珉跪堂下，自言曾在
台勾当公事，晓三尺法。御史问何官，答言“洪武中曾
为台长，所谓严德珉是也。”御史大惊，揖起之。次日往
谒，则担囊徙矣。有教授与饮，见其面黥戴敝冠，问老
人犯何法而黥。德珉述前事，因言先时国法甚严，仕
者不保首领，此敝冠不易戴也。乃北面拱手称“圣恩
圣恩”云。